**Сабақты зерттеу: Қандай тиімді әдістер арқылы**

**айтылым дағдысын дамытуға болады?**

Сатекова А.Т.

 *Сатекова Айгуль Тлешовна – қазақ тілі мен әдебиеті пәні мұғалімі, педагог-шебер, Нұр-Сұлтан қаласы.*

***Аңдатпа:*** *Бұл мақалада қазақ тілі мен әдебиеті сабақтарында айтылым дағдысын дамытуға бірнеше әдіс-тәсілдер сабақты зерттеудің нәтижесі ретінде ұсынылған. Әрқайсысының тиімді, тиімсіз жақтары берілген.*

Білім деңгейі, ой-өрісі дамыған, өз ойын қазақ тілінде еркін жеткізе алатын, туындаған мәселелерді шеше білетін шынайы өмірге бейім жаңашыл ұрпақ тәрбиелеу-заманауи ұстаздың басты міндеті. Қазақ тілі сабақтарында еркін қарым-қатынас жасауға, сыни тұрғыдан [өз көзқарасын білдіруге](http://engime.org/sabati-tairibi-z-shkirov-asha-ar-sabati-masati.html), өз ойын жеткізіп, шешім қабылдауға дағдыландырса, оқушы қазақ тілінде берілген кез- келген ақпараттарды тиімді қолдана отырып, өзіне қажетті мәліметті ала алады.

Динамика мен өзгерістерге толы бүгінгі күні әр педагогтың негізгі мақсаты – өз кәсіби деңгейін үнемі дамытып отыру. Ал бұл жұмыстың ең тиімді әрі қолжетімді екі түрі бар: 1) сабақтарды бірлесе жоспарлау және

2) өзара сабақтарға қатысып, оларды жақсарту мақсатында талдау мен талқылау.

Осы екі әрекетті де қамтитын бірден бір құрал – іс-әрекеттегі зерттеу

(Lesson Study) әдісі. Бұл әдіс (Lesson Study) мұғалімдердің кәсіби біліктілігін тұрақты түрде дамытудың тиімді амалы екендігі барша педагогикалық жұртшылыққа мәлім. [1]

«Қандай тиімді әдістер арқылы айтылым дағдысын дамытуға болады?» іс-әрекетті зерттеу тобының өз алдына қойған зерттеу мәселесі. Бұл тақырыптың өзектілігі қазіргі білім беру жүйесіндегі өзгерістердің барлығы оқушылардың функционалдық сауаттылықтарын дамытуға алып келеді. Бұл - біз тәрбиелеген оқушылар өзіне қажетті білімді ала білуге, оны өмірде қолдана алуға және өмір бойы өз білімін жетілдіруге дайын болуы керек дегенді білдіреді. Қазіргі таңдағы білім беру үрдісі үлкен өзгерістерге бет бұруда. Сындарлы оқытуға негізделген сабақтарда оқушылар өз білімдері мен ұстанымдары туралы ойланады, бір-бірін оқытады, топпен бірігіп жұмыстанады, белгілі бір тақырыпты оқу үстінде қөзқарастарын өзгертеді, өз болжамдарына сыни көзқараспен қарауға үйренеді, өз пікірін фактілермен дәлелдеуге үйренеді. Сол арқылы өз түсініктерін тереңдетіп, кеңейтеді. Құзырлы оқытудың маңызды факторы: мұғалімнің оқушыға тақырыптың мәнін өз бетімен меңгеруін қамтамасыз ету болып табылады. Осылайша оқушы өзінің оқуы үшін жауапты болады. Оқушы мұндай жауапкершілікті көбіне сабақ беру барысында сезініп, қабылдайды. Оқушылардың білім және білік дағдыларын қалыптастыратын әдіс- тәсілдер көп болғанымен оның ішінен тиімдісін таңдап алу мұғалімнің шеберлігіне байланысты.[1]

Іс-әрекетті зерттеу жұмысы барысында оқушылардың айтылым дағдысын дамыту бойынша «Керемет пікірталас», «Елшілер», «Мұражайға саяхат», «TED әңгімелері (talks)», «Дебат-диалог», «Журналистік сұрақтар» сияқты бірнеше әдіс-тәсілдер зерттеліп, тиімділері анықталды.

Бала табиғатына сай, оқушылар әңгімелескенді, пікір таластырғанды ұнатады. Мұғалімдер өз тәжірибесінде оқушылармен әңгімелесуді қолданса да, көбіне талқылауды өзі басқарып, оқушылардың идеяларын түзетіп немесе толықтырып, дұрыстап айтуды талап етеді. Мұндай әңгімелесуге барлық оқушылардың қатысу мүмкіндігі шектеулі болады. Оқушылар «дұрыс айтпай қаламын ба» деген оймен сөйлеуден гөрі, үндемей қалуды жөн көреді. Мұғалім сұхбатты бақылап, маңызды сұрақтар қойып, оқушылардың жауаптарын қайталап және мадақтап отыратын сыныптағы қалыпты әңгіме стилі оқушылардың ойлау деңгейлерін де, сөйлеу дағдыларын да дамытпайды. Әрине, құр сөйлесудің өзі жеткіліксіз. Оқушылардың әңгімесі білім алушылық мақсатта жүргізілуі керек және ол мұғалім тарапынан тиісті деңгейде ынталандырылуы қажет. Сабақтың әр кезеңінде оқушылардың бір-бірімен қарым-қатынас жасап, әңгімелесуіне, сол арқылы сабаққа қызығушылығын арттырып, білім деңгейінің өсуіне, яғни оқушы бойында айтылым дағдысының жетілуіне ықпал ететін тәсілдердің тізімі іс-әрекетті зерттеудің нәтижесі ретінде ұсынылған.

**Зерттеу нәтижесі:**

|  |  |  |
| --- | --- | --- |
| **Әдіс-тәсілдер** | **Тиімді жақтары** | **Тиімсіз жақтары** |
| **Дебат-диалог** | айтылым,тыңдалым әрекеттері жүзеге асады;есте сақтау қабілеттері жетіледі;өз ойын жеткізе білуге дағдыланады;бәсекелестік атмосфера | - |
| **Мұражайға саяхат** | топтағы бірауыздылық;өз ақпаратымен басқалармен бөлісу;зерттеушілік жұмыс | уақыт көп кетеді; дұрыс естімей, көрмей қалу; |
| **«TED әңгімелері (talks)»** | көпшіліктің алдында сөйлеу дағдылары қалыптасады;креативті ойлау, шығармашылық;сөйлеу мәдениеті | - |
| **«Керемет пікірталас»** | тақырып бойынша білімдері кеңейеді;өз ойын жеткізе білуге дағдыланады;бәсекелестік атмосфера;өз көзқарасын дәлелдейді;сөйлеу мәдениеті,тыңдау мәдениеті | алғашқыда қатты шулады;  |
| **«Журналистік сұрақтар»** | оқушылардың сұрақ қою дағдылары қалыптасады;тақырып әр қырынан зерттеледі;зерттеушілік жұмыс | уақытты шектеп отыруды қажет етеді; |
| **«Жасырын сурет»** | есте сақтайды; сөздік қоры молаяды;қиялы дамиды;топ үшін жауапкершілік; |  |

**«Керемет пікірталас»**

**Деңгейі:** әр түрлі жастағыларға арналады;

**Мақсаты:** айтылым дағдысын дамыту

**Қажетті материалдар:** бір сөз жазылған қима қағаз

**Сипаттамасы:** Барлық оқушылар бірнеше шағын топтарға бірігеді. Әр топтан бір өкіл шығады. Әрқайсысы бір қиманы таңдап алады. Оларға басқа топтың мүшелерімен қима қағаздағы сөздің адамзат үшін маңызын талқылауға 3 минут уақыт беріледі [2]

**«Дебат диалог»**

**Деңгей:** орта/жоғары

**Қажетті материалдар:** қажет болса парақ және қалам

**Мақсаты:** тақырып бойынша білімдерін немесе идеяларын жинақтау, миға шабуыл жасау, бір мәселені әр қырынан қарастыру, айтылым дағдысын дамыту

**Сипаттамасы:** оқушыларды екі топқа бөліңіз. Қажет болса жеребе арқылы, болмаса олардың таңдауы бойынша тақырыпты немесе бір кейіпкерді екі топқа бөліп беріңіз. Дайындыққа 3-5 минут беруіңізге болады. Тақырыпты екі қырын қарастыра отырып өздерінің тұжырымдамаларын кезекпен айтып айтысуларын сұраңыз. Қажет болса ойынның ережелерін алдын-ала келісіп алуыңызға болады (мысалы: әр топтың бір сөйлем ғана айтуға мүмкіндігі бар) [2]

**«Журналистік сұрақтар»**

**Деңгей:** орта және жоғары деңгей

**Мақсаты:** жаңа тақырып бойынша идеялар туғызу, оқушылардың сұрақ қою дағдыларын қалыптастыру, айтылым дағдысын дамыту.

**Қажетті материалдар:** қалам және жазатын парақтар

**Сипаттамасы**: Өзіңізге келесі алты сұрақты қойыңыз: Кім? Не? Қайда? Қашан? Неге? Қалай? Бұл сұрақтар сізге тақырыбыңызды әртүрлі қырынан зерттеуге және қарастыруға мүмкіндік беретінін естен шығармаңыз. Сонымен қатар, әрбір сұрақ жаңа сұрақтарды дамытуға немесе құрастыруға қолданылуы мүмкін. Сұрауыңыз мүмкін сұрақтардың саны шексіз. Білім алушылардың әрбір сұраққа жауап жазғанын қадағалаңыз. Жауаптар жазылып болғаннан кейін олардан ойларын жинақтап, ойларымен басқалармен бөлісулерін сұраңыз. Вариациясы: бұл жаттығуды топтарда жүргізуге болады. Топтарда жүргізгенде білім алушылар сұрақтарын құрастырып болғаннан кейін басқа топтарға барып, сол топтардағы білім алушылардың жауаптарын жазып алады. Соңында өз тобына келіп сыныптастарымен бөліседі және ойларын жинақтайды. [2]

**«TED әңгімелері (talks)»**

**Деңгей:** орта/жоғары

**Мақсаты:** оқушыларға белгілі бір тақырыптарда көпшіліктің алдына шығып сөйлеу дағдыларын қалыптастыруына көмектесу.

**Сипаттамасы:** оқушыларға сабақтың тақырыбына қатысты 3-5 минуттық TED әңгімелерін (talks) жеке немесе топтарда дайындауды тапсырыңыз. Егер топтарда дайындалса, топтарға бір спикер сайлауды тапсырыңыз. Спикерлер әрдайым ауысып отырса оқушылардың барлығын оқумен қамтуға мүмкіндігіңіз туады. Оқушыларға 5 минуттық сөз дайындауға беретін тақырыбыңыздың өзектілігіне мән беріңіз, себебі, тақырып креативті ойлауға жетелесе, шығармашылыққа итермелесе сәтті болады. [2]

**«Жасырын сурет»**

**Деңгей:** орта

**Мақсаты:** айтылым дағдысын дамыту

**Сипаттамасы:** Топтардан бір оқушыдан шығып 20 секунд уақыт ішінде суретті есте сақтайды. Топ мүшелеріне көрген [суреті бойынша сипаттайды](http://engime.org/tairibi-jazbasha-derekter-masati-1.html), олар түсінгенін суретке салады. Көрген суретін топ жандандыруға тырысады. Суреттер тақырыпқа сай болуы керек. Оқушыда топ үшін жауапкершілік пайда болады және бірлесе жұмыс істеуге дағдыланады. [3,18б]

 **Қолданылған әдебиеттер тізімі:**

1. Қазақстан Республикасы жалпы білім беретін мектептері педагогтерінің біліктілігін арттыру курстарының   бағдарламасы. «Педагогикалық қауымдастықтағы мұғалім көшбасшылығы», Назарбаев Зияткерлік мектебі, Кембридж университеті. ДББҰ Педагогикалық шеберлік орталығы, 2015
2. Сыныпта сындарлы әңгімені ынталандыратын стратегиялар,

Н:Ж. Мұратбаева- Астана: «Назарбаев Зияткерлік мектептері», ДББҰ Педагогикалық шеберлік орталығы, 2015

1. CLIL әдісіне негізделген әдістемелік нұсқаулық. Астана 2013ж